रासायनिक अभिक्रिया
रासायनिक अभिक्रिया में एक या अधिक पदार्थ आपस में अन्तर्क्रिया (इन्टरैक्शन) करके परिवर्तित होते हैं और एक या अधिक भिन्न रासायनिक गुण वाले पदार्थ बनते हैं। किसी रासायनिक अभिक्रिया में भाग लेने वाले पदार्थों को अभिकारक (रिएक्टैन्ट्स) कहते हैं। अभिक्रिया के फलस्वरूप उत्पन्न पदार्थों को उत्पाद (प्रोडक्ट्स) कहते हैं। लैवासिये के समय से ही ज्ञात है कि रासायनिक अभिक्रिया बिना किसी मापने योग्य द्रव्यमान परिवर्तन के होती है। (द्रव्यमान परिवर्तन अत्यन्त कम होता है जिसे मापना कठिन है)। इसी को द्रव्यमान संरक्षण का नियम कहते हैं। अर्थात किसी रासायनिक अभिक्रिया में न तो द्रव्यमान नष्ट होता है न ही बनता है; केवल पदार्थों का परिवर्तन होता है।
विचित्र पदार्थ
भौतिकी में विचित्र पदार्थ (exotic matter, ऍक्ज़ोटिक मैटर) ऐसा कोई पदार्थ होता है जिसमें साधारण पदार्थ की तुलना में कोई विचित्र गुण हो। साधारण पदार्थ उप-परमाणु स्तर पर बैरयॉनों का बना होता है, मसलन प्रोटॉन, न्युट्रॉन, इत्यादि। इसलिए विचित्र पदार्थों की एक परिभाषा यह भी है कि इनकी रचना ग़ैर-बैरयॉन कणों से हुई होती है। श्याम पदार्थ, ऋण-द्रव्यमान (negative mass, यानि शून्य से कम द्रव्यमान रखने वाला पदार्थ) और सम्मिश्र द्रव्यमान (complex mass, जिसका द्रव्यमान सम्मिश्र संख्या हो) इसके कुछ उदाहरण हैं।